Document ID: 32002R0596

Kommissionens forordning (EF) nr. 596/2002
af 5. april 2002
om fravigelse, for så vidt angår jordudtagning, af forordning (EF) nr. 2316/1999 om gennemførelsesbestemmelser til Rådets forordning (EF) nr. 1251/1999 om indførelse af en støtteordning for producenter af visse markafgrøder
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1251/1999 af 17. maj 1999 om indførelse af en støtteordning for producenter af visse markafgrøder(1), senest ændret ved forordning (EF) nr. 1038/2001(2), særlig artikel 9, og
ud fra følgende betragtninger:
(1) Berettigelsen til arealstøtte under den generelle ordning som omhandlet i artikel 2, stk. 3, i forordning (EF) nr. 1251/1999 er underlagt en forpligtelse til jordudtagning.
(2) I artikel 19, stk. 2 og 3, i Kommissionens forordning (EF) nr. 2316/1999(3), senest ændret ved forordning (EF) nr. 327/2002(4), præciseres det, at jordudtagningsperioden skal begynde senest den 15. januar, og at de udtagne arealer ikke må anvendes til nogen form for landbrugsproduktion.
(3) Visse regioner i Tyskland blev i begyndelsen af året 2002 ramt af usædvanlige oversvømmelser. Dette vanskeliggør græsning af kvæget på de sædvanlige steder. Det er derfor ønskeligt at finde midlertidige alternativer til kvægets anbringelse og fodring. Anvendelse af arealer, der er udtaget i henhold til markafgrødeordningen, vil kunne lette denne situation. Det er dog hensigtsmæssigt at fastsætte foranstaltninger, der skal sikre, at disse arealer ikke anvendes for vindings skyld.
(4) I betragtning af landbrugernes situation er det nødvendigt, at denne forordning straks træder i kraft.
(5) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Korn -
UDSTEDT FØLGENDE FORORDNING:
Artikel 1
Uanset artikel 19, stk. 2 og 3, i forordning (EF) nr. 2316/1999 kan Tyskland i behørigt begrundede tilfælde tillade, at producenter i de i bilaget til nærværende forordning omhandlede områder kan anvende de udtagne arealer for produktionsåret 2002/03 til anbringelse og fodring af husdyr indtil 30. april 2002.
Artikel 2
Tyskland træffer alle nødvendige foranstaltninger til at sikre, at de udtagne arealer ikke udnyttes med gevinst for øje.
Artikel 3
Denne forordning træder i kraft på dagen for offentliggørelsen i De Europæiske Fællesskabers Tidende.
Den anvendes fra den 1. marts 2002.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 5. april 2002.

Labels: 18
15
6